10. การควบคุมภายใน

คณะกรรมการตรวจสอบทำหน้าที่สอบทานการดำเนินงานให้ถูกต้องตามนโยบายและระเบียบข้อบังคับของบริษัท
ตลอดจนกฎหมาย ระเบียบปฏิบัติ และข้อกำหนดของหน่วยงานกำกับดูแล
ส่งเสริมให้พัฒนาระบบรายงานทางการเงินและบัญชีให้เป็นไปตามมาตรฐานสากล
รวมทั้งสอบทานให้บริษัทมีระบบการควบคุมภายใน ระบบตรวจสอบภายใน
และระบบบริหารความเสี่ยงที่รัดกุม เหมาะสม ทันสมัย และมีประสิทธิภาพ
คณะกรรมการตรวจสอบปฏิบัติหน้าที่และแสดงความคิดเห็นได้อย่างอิสระ โดยมีสำนักงานตรวจสอบ
ซึ่งเป็นหน่วยงานตรวจสอบภายในของบริษัทเป็นหน่วยปฏิบัติที่รายงานตรงต่อคณะกรรมการตรวจสอบ
รวมทั้งมีการปรึกษาหารือกับผู้สอบบัญชี ที่ปรึกษา และผู้เชี่ยวชาญด้านกฎหมายและบัญชีเป็นประจำ

สำนักงานตรวจสอบทำหน้าที่ประเมินการควบคุมภายในตามแนวปฏิบัติที่คณะกรรมการบริษัทกำหนด
โดยมีนโยบายตรวจสอบในเชิงป้องกันและเป็นประโยชน์กับหน่วยงาน
พิจารณาความน่าเชื่อถือในความถูกต้องของรายงานทางการเงิน
รวมทั้งการเปิดเผยข้อมูลอย่างเพียงพอให้เกิดความโปร่งใส
ตรวจสอบตามแนวทางการกำกับดูแลกิจการที่ดี และเพิ่มประสิทธิภาพ ประสิทธิผลในการดำเนินงาน
โดยยึดแนวการตรวจสอบตามมาตรฐานสากล

รายละเอียดเกี่ยวกับการควบคุมภายใน สามารถดูข้อมูลเพิ่มเติมได้ที่หน้า 106 – 108

รายงานของคณะกรรมการตรวจสอบ

คณะกรรมการตรวจสอบได้ปฏิบัติหน้าที่ในรอบบัญชีปี 2548
ตามขอบเขตความรับผิดชอบที่คณะกรรมการบริษัทมอบหมายให้กำกับดูแลตามข้อบังคับว่าด้วยคณะกรรมการตรวจสอบ
ที่สำคัญได้แก่
การสอบทานการกำกับดูแลกิจการที่ดีเพื่อให้เป็นไปตามหลักการบรรษัทภิบาลและจรรยาบรรณของบริษัท
การกำกับดูแลงบการเงิน การประเมินการบริหารความเสี่ยง การสอบทานระบบการควบคุมภายใน
การตรวจสอบภายใน และการตรวจสอบด้านเทคโนโลยีและสารสนเทศ โดยมีการประชุมทั้งสิ้น 6
ครั้ง และสรุปสาระสำคัญได้ดังนี้

1. การสอบทานการกำกับดูแลกิจการที่ดี คณะกรรมการบริษัทได้มอบหมายให้คณะกรรมการบรรษัท
ภิบาลและสรรหาของบริษัทเปรียบเทียบหลักการการกำกับดูแลกิจการที่ดีกับมาตรฐานสากลอย่างสม่ำเสมอ
และมีการปรับปรุงเปลี่ยนแปลงให้เหมาะสมกับสภาพการดำเนินธุรกิจของเครือฯอยู่ตลอดเวลา
และมีการสอบทานการปฏิบัติอย่างสม่ำเสมอ จนได้รับรางวัลต่างๆ
ตามที่ระบุไว้ในรายงานประจำปีอย่างต่อเนื่องเป็นเวลาหลายปีติดต่อกัน นอกจากนี้
ทั้งคณะกรรมการบริษัทและคณะกรรมการตรวจสอบได้มีการประเมินผลการปฏิบัติงานของคณะกรรมการและของตนเอง
ตามแนวทางของคณะกรรมการกำกับหลักทรัพย์และตลาดหลักทรัพย์ (ก.ล.ต.)
ตลาดหลักทรัพย์แห่งประเทศไทย (ตลท.) และหลักเกณฑ์เพิ่มเติมจากแนวทางในต่างประเทศ
ในเรื่องสำคัญๆ ได้แก่ ความพร้อมของกรรมการ
การปฏิบัติหน้าที่ตามขอบเขตอำนาจหน้าที่ของคณะกรรมการพิจารณาผลตอบแทน การประชุม
และความเห็นรวม ซึ่งผลการประเมินเป็นที่น่าพอใจมาก

2. การกำกับดูแลงบการเงินรายไตรมาส และงบการเงินประจำปี 2548 ของบริษัท
และงบการเงินรวมของเครือฯ
ได้มีการเชิญผู้สอบบัญชีมาประชุมร่วมกับผู้บริหารและสำนักงานตรวจสอบทุกครั้งที่มีการสอบทานงบการเงิน
โดยได้มีการสอบถามประเด็นสำคัญๆ เกี่ยวกับการบันทึกบัญชีใน งบการเงิน
รวมทั้งการเปิดเผยข้อมูลในงบการเงินให้เพียงพอและสอดคล้องกับมาตรฐานบัญชีตามพระราชบัญญัติการบัญชี
พ.ศ. 2543 ประกาศของ ก.ล.ต. และ ตลท. ข้อสังเกตต่างๆ
ของผู้สอบบัญชีในการประชุมกับบริษัททุกครั้งจะได้รับการพิจารณาและนำมาปรับปรุงในการบันทึกบัญชีอย่างเหมาะสมเสมอ
เพื่อให้งบการเงินถูกต้องตามที่ควรในสาระสำคัญตามหลักการบัญชีที่ยอมรับทั่วไป
ส่งผลให้บริษัทสามารถเสนองบการเงินก่อนสอบทานรายไตรมาส
และก่อนตรวจสอบประจำปีได้ก่อนกำหนดเวลาของ ตลท. อย่างต่อเนื่องมาตั้งแต่ปี 2541
โดยที่เมื่อมีการสอบทานหรือตรวจสอบโดยผู้สอบบัญชีแล้วไม่มีการปรับปรุงที่เป็นสาระสำคัญ

3. การกำกับดูแลการบริหารความเสี่ยง
ได้มีการกำกับดูแลการประเมินการบริหารความเสี่ยงตามนโยบายและหลักการที่กำหนดไว้เป็นรายไตรมาส
และมีรายงานปัจจัยความเสี่ยงของแต่ละกลุ่มธุรกิจแสดงไว้ในรายงานประจำปี 2548 แล้ว
นอกจากนี้ เพื่อให้การบริหารความเสี่ยงมีการนำไปปฏิบัติอย่างทั่วถึงและระมัดระวัง
จึงมีการนำหลักการของการจัดการความรู้ (Knowledge Management)
มารวบรวมและเผยแพร่ให้กับพนักงานทั่วไปได้รับรู้ผ่านระบบเว็บไซต์
และนำไปปฏิบัติในระดับหน่วยงานต่อไป

4. การกำกับดูแลและพัฒนาระบบการควบคุมภายใน
ได้มีการสอบทานและประเมินระบบการควบคุมภายในโดยสำนักงานตรวจสอบและผู้สอบบัญชีอย่างสม่ำเสมอ
ซึ่งสรุปผลสอดคล้องกันว่าไม่พบจุดอ่อนหรือข้อบกพร่องที่เป็นสาระสำคัญ
แต่ก็ยังมีการปรับปรุงประสิทธิภาพของระบบการควบคุมภายในให้มีประสิทธิภาพดียิ่งขึ้น
โดยใช้เทคโนโลยีของคอมพิวเตอร์เข้ามาลดขั้นตอน เวลา ค่าใช้จ่าย ขจัดปัญหาการบันทึกที่ซ้ำซ้อน
ส่งผลให้ระบบการควบคุมภายในทันสมัยและเหมาะสมกับการปฏิบัติงานของหน่วยงานต่างๆ

5. การกำกับดูแลงานตรวจสอบภายใน
คณะกรรมการตรวจสอบสอบทานการตรวจสอบตามมาตรฐานวิชาชีพและได้รับรายงานการตรวจสอบทุกเดือน
และให้ข้อเสนอแนะกับสำนักงานตรวจสอบโดยตรงเป็นประจำ
รวมทั้งการสอบทานผลการตรวจสอบตามแผนงานที่อนุมัติไว้ทุกไตรมาส
และในช่วงกลางปีจะมีการพิจารณาทบทวนนโยบาย แผนงาน กำลังพล
และงบประมาณของสำนักงานตรวจสอบให้เหมาะสมกับสภาพแวดล้อมต่างๆ ที่เปลี่ยนแปลงไป
นอกจากนี้
ยังมีการกำหนดตัววัดประสิทธิภาพในการปฏิบัติงานตรวจสอบนอกเหนือจากการให้หน่วยงานรับการตรวจสอบประเมินผลทุกแผนงาน
โดยข้อเสนอแนะที่ดีจะนำมาปรับปรุงงานตรวจสอบให้เหมาะสมตลอดเวลา
เรื่องที่ได้มีการตรวจสอบเสร็จทั้งหมดในปี 2548 จะมีการรวบรวมสาระสำคัญสิ่งที่ตรวจพบ
นำมาเป็นความรู้แล้วทำเป็นแนวทางแก้ไขปัญหาเพื่อชี้แจงกับพนักงานบังคับบัญชาและพนักงานจัดการ
เป็นการป้องกันและลดปัญหาไม่ให้เกิดซ้ำกับหน่วยงานอื่นๆ นอกจากนี้
ยังจัดให้มีศูนย์ในการรับปรึกษาและให้คำแนะนำปัญหาที่หน่วยงานต่างๆ
ประสบในการทำงานเพื่อเป็นการป้องกันการทำผิดพลาดโดยไม่มีเจตนา
อีกทั้งยังกำหนดให้มีการพัฒนาด้านการตรวจสอบเทคโนโลยีสารสนเทศอย่างต่อเนื่องเพื่อให้เกิดประสิทธิภาพในด้านการตรวจสอบและการปฏิบัติงานของหน่วยงานอย่างมีคุณภาพ

6. การพิจารณาคัดเลือกผู้สอบบัญชีประจำปี 2549
คณะกรรมการตรวจสอบได้พิจารณาคัดเลือกผู้สอบบัญชีประจำปี 2549
จากการเสนอขอบเขตและอัตราการให้บริการสอบบัญชีของบริษัทสอบบัญชีชั้นนำ 3 แห่ง
โดยพิจารณาถึงความพร้อม ขอบเขตการให้บริการ อัตราค่าสอบบัญชี ประกาศของ ก.ล.ต.
ในข้อกำหนดเกี่ยวกับผู้สอบบัญชีและอื่นๆ และมีมติให้เสนอแนะต่อคณะกรรมการบริษัท
เพื่อขออนุมัติจากที่ประชุมผู้ถือหุ้นแต่งตั้ง นายวินิจ ศิลามงคล และ/หรือ นายพิศิษฐ์ ชีวะเรืองโรจน์
แห่งบริษัท เคพีเอ็มจี ภูมิไชย สอบบัญชี จำกัด เป็นผู้สอบบัญชีของบริษัทประจำปี 2549

ในนามคณะกรรมการตรวจสอบ

[]พลอากาศตรี

  (กำธน สินธวานนท์)

ประธานคณะกรรมการตรวจสอบ

[]